Document ID: 32009R1022

ΚΑΝΟΝΙΣΜΌΣ (ΕΚ) αριθ. 1022/2009 ΤΗΣ ΕΠΙΤΡΟΠΉΣ
της 29ης Οκτωβρίου 2009
για την τροποποίηση των κανονισμών (ΕΚ) αριθ. 1738/2005, (ΕΚ) αριθ. 698/2006 και (ΕΚ) αριθ. 377/2008 όσον αφορά τη Διεθνή Τυποποιημένη Ταξινόμηση Επαγγελμάτων (ISCO)
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 577/98 του Συμβουλίου, της 9ης Μαρτίου 1998, για τη διενέργεια δειγματοληπτικής έρευνας εργατικού δυναμικού στην Κοινότητα (1), και ιδίως το άρθρο 4 παράγραφος 3,
τον κανονισμό (ΕΚ) αριθ. 530/1999 του Συμβουλίου, της 9ης Μαρτίου 1999, για τις διαρθρωτικές στατιστικές σχετικά με τις αποδοχές και το κόστος εργασίας (2), και ιδίως το άρθρο 11,
Εκτιμώντας τα ακόλουθα:
(1)
Ο κανονισμός (ΕΚ) αριθ. 577/98 εφαρμόζεται με τον κανονισμό (ΕΚ) αριθ. 377/2008 της Επιτροπής, της 25ης Απριλίου 2008, για την εφαρμογή του κανονισμού (ΕΚ) αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού στην Κοινότητα όσον αφορά την κωδικοποίηση που πρέπει να χρησιμοποιείται για τη διαβίβαση στοιχείων από το 2009 και μετά, τη χρήση υποδείγματος για τη συλλογή στοιχείων σχετικά με τις διαρθρωτικές μεταβλητές και τον ορισμό των τριμήνων αναφοράς (3). Ο κανονισμός (ΕΚ) αριθ. 530/1999 εφαρμόζεται με τον κανονισμό (ΕΚ) αριθ. 1738/2005 της Επιτροπής, της 21ης Οκτωβρίου 2005, για την τροποποίηση του κανονισμού (ΕΚ) αριθ. 1916/2000 όσον αφορά τον ορισμό και τη διαβίβαση πληροφοριών για τη διάρθρωση των αποδοχών (4), και με τον κανονισμό (ΕΚ) αριθ. 698/2006 της Επιτροπής, της 5ης Μαΐου 2006, για εφαρμογή του κανονισμού (ΕΚ) αριθ. 530/1999 του Συμβουλίου όσον αφορά την αξιολόγηση της ποιότητας των διαρθρωτικών στατιστικών σχετικά με το κόστος εργασίας και τις αποδοχές (5).
(2)
Τα παραρτήματα αυτών των κανονισμών αναφέρονται στη διεθνή τυποποιημένη ταξινόμηση επαγγελμάτων («ISCO-88») ή στην ευρωπαϊκή εκδοχή της ταξινόμησης αυτής, στο εξής «ISCO-88 (COM)».
(3)
Η Διεθνής Οργάνωση Εργασίας (ΔΟΕ) έχει αναθεωρήσει την έκδοση της Διεθνούς Τυποποιημένης Ταξινόμησης των Επαγγελμάτων που χρησιμοποιούνταν μέχρι σήμερα (ISCO-88) με στόχο να καταστήσει διαθέσιμη μια αποτελεσματικότερη ταξινόμηση, η οποία να μπορεί να χρησιμοποιηθεί στις χώρες στον επόμενο γύρο απογραφών του πληθυσμού, καθώς και από τις εθνικές υπηρεσίες απασχόλησης και άλλες εφαρμογές προσανατολισμένες στον πελάτη. Για να εξασφαλιστεί η συγκρισιμότητα μεταξύ δεδομένων για τα επαγγέλματα από τα κράτη μέλη της ΕΕ και δεδομένων από τον υπόλοιπο κόσμο, είναι ανάγκη να χρησιμοποιηθεί αυτή η αναθεωρημένη ταξινόμηση (ISCO-08) στις κύριες έρευνες του ευρωπαϊκού στατιστικού συστήματος συλλογής δεδομένων σχετικά με τα επαγγέλματα πριν από τον επόμενο γύρο απογραφών του πληθυσμού που θα πραγματοποιηθεί το 2011.
(4)
Η κατάρτιση μιας αναθεωρημένης τυποποιημένης ταξινόμησης των επαγγελμάτων καθιστά αναγκαία την τροποποίηση των αναφορών στην ISCO-88 και στην ευρωπαϊκή έκδοση της εν λόγω ταξινόμησης ISCO-88 (COM). Συνεπώς, οι κανονισμοί (ΕΚ) αριθ. 1738/2005, (ΕΚ) αριθ. 698/2006 και (ΕΚ) αριθ. 377/2008 πρέπει να τροποποιηθούν αναλόγως.
(5)
Συνιστάται, στο μέτρο του δυνατού, το πρώτο έτος αναφοράς για τη μετάδοση δεδομένων στο πλαίσιο της ISCO-08 να είναι το ίδιο σε όλους τους στατιστικούς τομείς που καλύπτονται, σε ευθυγράμμιση και με τον επόμενο γύρο απογραφών, που θα έχει το 2011 ως έτος αναφοράς. Η σύσταση, συνεπώς, είναι να χρησιμοποιηθεί το 2011 ως πρώτο έτος αναφοράς για τη μετάδοση δεδομένων για τα επαγγέλματα, σύμφωνα με την ISCO-08, με εξαίρεση την έρευνα για τη διάρθρωση και την κατανομή των αποδοχών, η οποία πραγματοποιείται κάθε τέσσερα χρόνια και για την οποία θα ισχύσει το 2010.
(6)
Τα μέτρα που προβλέπονται στον εν λόγω κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΚ) αριθ. 1738/2005 ο όρος «ISCO-88 (COM)» αντικαθίσταται από τον όρο «ISCO-08», σε όλο το κείμενο των παραρτημάτων I, II και III.
Άρθρο 2
Στον κανονισμό (ΕΚ) αριθ. 698/2006 ο όρος «ISCO-88» αντικαθίσταται από τον όρο «ISCO-08», σε όλο το κείμενο του παραρτήματος.
Άρθρο 3
Στον κανονισμό (ΕΚ) αριθ. 377/2008 ο όρος «ISCO-88 (COM)» αντικαθίσταται από τον όρο «ISCO-08», σε όλο το κείμενο του παραρτήματος.
Άρθρο 4
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Τα άρθρα 1 και 2 εφαρμόζονται από την 1η Ιανουαρίου 2010. Το άρθρο 3 εφαρμόζεται από την 1η Ιανουαρίου 2011.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Οκτωβρίου 2009.

Labels: 12
4
9
19